Á 968. fundi byggðarráðs Húnaþings vestra var lögð fram eftirfarandi bókun : „ Eina bankaútibúið í Húnaþingi vestra , sem telur um 1.200 íbúa , lendir enn og aftur undir niðurskurðarhnífi Landsbankans ásamt 11 öðrum útibúum víðsvegar um landið . Byggðarráð Húnaþings vestra mótmælir harðlega ákvörðun stjórnenda ríkisbankans Landsbankans hf. um að segja upp einu og hálfu stöðugildi útibús bankans á Hvammstanga þann 28. maí sl. auk þess að ráða ekki í 100% stöðugildi sem losnaði um síðustu mánaðarmót þegar starfsmaður lét af störfum fyrir aldurs sakir . Frá árinu 2013 hefur stöðugildum Landsbankans hér í Húnaþingi vestra fækkað úr 10 í 2,5 . Til samanburðar má benda á að uppsögn þessara stöðugilda frá árinu 2013 jafngildi uppsögn 1.400 starfsmanna á höfuðborgarsvæðinu . Umrædd ákvörðun stjórnenda Landsbankans hf. veldur sérstökum vonbrigðum þegar horft er til þess að íslenska ríkið er eigandi bankans og þeirrar ímyndarstefnu sem Landsbankinn hf. hefur gefið út um „ Samfélagslega ábyrgð “ . Það er skoðun byggðarráðs Húnaþings vestra að í ljósi þessa hefði bæði verið efni og ástæður til að huga að frekari uppbyggingu verkefna bankans í Húnaþingi vestra með því öfluga starfsfólki sem þar er . Hætt er við að þau skilaboð sem Landsbankinn hf. gefur með uppsögnum þessum leiði til enn frekari fækkunar starfa á landsbyggðinni , lakari þjónustu og þess að staðbundin þekking og skilningur á ólíkum þörfum einstaklinga og atvinnulífs vítt og breitt um landið glatist ef hina eiginlegu fjármálaþjónustu á einungis að veita frá höfuðborgarsvæðinu . Vandséð er hvernig slík stefna geti samræmst útgefinni byggðastefnu stjórnvalda þ.e. eiganda Landsbankans hf . Byggðarráð Húnaþings vestra hvetur stjórnendur Landsbankans hf. til að endurskoða ákvörðun sína með það í huga að efla útibúið á Hvammstanga í stað þess að veikja það og að horfa til þeirrar miklu uppbyggingar og þarfar á staðbundinni fjármálaþjónustu sem nú er til staðar í Húnaþingi vestra . Byggðarráð óskar jafnframt eftir fundi með stjórnendum Landsbankans hið fyrsta . ”